Κανονισμός (ΕΚ) αριθ. 2541/2001 της Επιτροπής
της 21ης Δεκεμβρίου 2001
για την τροποποίηση του κανονισμού (ΕΚ) αριθ. 2125/95 για το άνοιγμα και τον τρόπο διαχείρισης των δασμολογικών ποσοστώσεων που εφαρμόζονται στις κονσέρβες μανιταριών και για την κατάργηση του κανονισμού (ΕΚ) αριθ. 1921/95 σχετικά με τις λεπτομέρειες εφαρμογής του καθεστώτος των πιστοποιητικών κατά την εισαγωγή μεταποιημένων προϊόντων με βάση τα οπωροκηπευτικά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου,της 28ης Οκτωβρίου 1996,περί κοινής οργάνωσης αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 1239/2001(2), και ιδίως το άρθρο 11 παράγραφος 2 και το άρθρο 15 παράγραφος 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 1921/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 308/2001(4), θέσπισε τις λεπτομέρειες εφαρμογής του καθεστώτος των πιστοποιητικών κατά την εισαγωγή μεταποιημένων προϊόντων με βάση τα οπωροκηπευτικά και καθόρισε έναν κατάλογο προϊόντων που υπόκεινται στο καθεστώς αυτό. Ο στόχος του καθεστώτος αυτού είναι να επιτραπεί στην Επιτροπή μία συνεχής παρακολούθηση των εισαγωγών των σχετικών προϊόντων με σκοπό τη διευκόλυνση της θέσπισης των κατάλληλων μέτρων σε περίπτωση διαταραχής ή απειλής διαταραχής της αγοράς της Κοινότητας. Ο στόχος αυτός μπορεί να επιτευχθεί κατά λιγότερο περιοριστικό τρόπο για τους εμπορευόμενους μέσω μιας επίβλεψης σύμφωνης προς το άρθρο 308δ του κανονισμού (ΕΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(5), όπως τροποποιήθηκε τελευταία από τον κανονισμό (ΕΚ) αριθ. 993/2001(6). Πρέπει κατά συνέπεια να προβλεφθεί παρέκκλιση από τον κανονισμό (ΕΚ) αριθ. 1921/95.
(2) Ο κανονισμός (ΕΚ) αριθ. 2125/95 της Επιτροπής, της 6ης Σεπτεμβρίου 1995, για το άνοιγμα και τον τρόπο διαχείρισης των δασμολογικών ποσοστώσεων που εφαρμόζονται στις κονσέρβες μανιταριών(7), όπως τροποποιήθηκε τελευταία από τον κανονισμό (ΕΚ) αριθ. 2858/2000(8), παραπέμπει σε διάφορες διατάξεις του κανονισμού (ΕΚ) αριθ. 1921/95. Πρέπει, κατά συνέπεια, με την επιφύλαξη ειδικών διατάξεων που θα καθορισθούν, να αντικατασταθεί η εν λόγω παραπομπή στον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(9).
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2125/95 τροποποιείται ως εξής:
1. το άρθρο 3 αντικαθίσταται από το ακόλουθο κείμενο:
"Άρθρο 3
1. Οι διατάξεις του κανονισμού (ΕΚ) αριθ. 1291/2000 της Επιτροπής(10) εφαρμόζονται στο καθεστώς που θεσπίζεται από τον παρόντα κανονισμό, με την επιφύλαξη των ειδικών διατάξεών του.
2. Η διάρκεια ισχύος των πιστοποιητικών εισαγωγής είναι εννέα μήνες από την ημερομηνία της πραγματικής έκδοσης τους, κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000, χωρίς ωστόσο να μπορεί να υπερβεί την 31η Δεκεμβρίου του σχετικού έτους.
3. Το ποσό της εγγύησης που αναφέρεται στο άρθρο 15 παράγραφος 2 του κανονισμού (ΕΚ) αριθ. 1291/2000 είναι 24 ευρώ ανά τόνο καθαρού βάρους.
4. Στο τετραγωνίδιο 8 της αίτησης πιστοποιητικού και του πιστοποιητικού εισαγωγής, αναγράφεται η χώρα καταγωγής και η ένδειξη 'ναι' σημειώνεται με σταυρό. Το πιστοποιητικό εισαγωγής ισχύει μόνο για τις εισαγωγές γωγής της αναγραφόμενης χώρας."
2. Στο άρθρο 4, η παράγραφος 4 αντικαθίσταται από το ακόλουθο κείμενο:
"4. Τα δικαιώματα που απορρέουν από τα πιστοποιητικά εισαγωγής δεν είναι μεταβιβάσιμα κατά παρέκκλιση από το άρθρο 9 του κανονισμού (ΕΚ) αριθ. 1291/2000."
3. Στο άρθρο 6, η παράγραφος 1 αντικαθίσταται από το ακόλουθο κείμενο:
"1. Τα κράτη μέλη ανακοινώνουν στην Επιτροπή τις ποσότητες, για τις οποίες έχουν ζητηθεί πιστοποιητικά εισαγωγής, σύμφωνα με τον ακόλουθο ρυθμό:
- κάθε Τετάρτη για τις αιτήσεις που κατατίθενται τη Δευτέρα και την Τρίτη,
- κάθε Παρασκευή για τις αιτήσεις που κατατίθενται την Τετάρτη και την Πέμπτη,
- κάθε Δευτέρα για τις αιτήσεις που κατατίθενται την Παρασκευή της προηγούμενης εβδομάδας.
Οι ανακοινώσεις αυτές κατανέμονται κατά προϊόν, σύμφωνα με τη συνδυασμένη ονοματολογία, και κάνουν διάκριση των ποσοτήτων που ζητούνται βάσει το άρθρου 4 παράγραφος 1 στοιχείο α) ή στοιχείο β) αντίστοιχα."
4. Το άρθρο 9 αντικαθίσταται από το ακόλουθο κείμενο:
"Άρθρο 9
1. Εφαρμόζεται το άρθρο 35 παράγραφος 6 του κανονισμού (ΕΟΚ) αριθ. 1291/2000.
2. Για τις ποσότητες που εισάγονται στο πλαίσιο του ορίου ανοχής που προβλέπεται στο άρθρο 8 παράγραφος 4 του κανονισμού (ΕΟΚ) αριθ. 1291/2000, εισπράττεται πλήρης εισαγωγικός δασμός που προβλέπεται στο κοινό δασμολόγιο."
Άρθρο 2
1. Ο κανονισμός (ΕΚ) αριθ. 1921/95 καταργείται.
2. Κατόπιν αιτήσεως του ενδιαφερομένου, τα πιστοποιητικά εισαγωγής που εκδίδονται βάσει του κανονισμού (ΕΚ) αριθ. 1921/95 ακυρώνονται για τις ποσότητες που δεν έχουν καταλογισθεί κατά την ημερομηνία έναρξης της ισχύος του παρόντος κανονισμού. Η εγγύηση αποδεσμεύεται.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 2001.